CELEX: 32015R0805
Language: sk
Date: 2015-05-19 00:00:00
Title: Vykonávacie nariadenie Komisie (EÚ) 2015/805 z 19. mája 2015 o zatriedení určitého tovaru do kombinovanej nomenklatúry

23.5.2015   
            
            
               SK
            
            
               Úradný vestník Európskej únie
            
            
               L 128/10
            
         VYKONÁVACIE NARIADENIE KOMISIE (EÚ) 2015/805
   z 19. mája 2015
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. mája 2015
      
         
            Za Komisiu
         
         
            v mene predsedu
         
         Heinz ZOUREK
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Elektronický prístroj (tzv. rýchlostný gyroskop – „rate gyro“) s hmotnosťou 35 g pozostávajúci až z troch snímačov uhlovej rýchlosti v puzdre s rozmermi 24 × 24 × 28 mm. Puzdro obsahuje aj snímač teploty a rôzne elektronické komponenty a je vybavený káblom.
                  Prístroj sníma uhlovú rýchlosť v rozmedzí približne 50 – 1 200  °/s (stupňov za sekundu) a prostredníctvom svojich elektronických komponentov vysiela elektrický výstupný signál zodpovedajúci zisteným hodnotám. Signál sa nezobrazuje na prístroji, ale sa prenáša do iného zariadenia prostredníctvom kábla.
                  Snímač teploty poskytuje informácie na vyrovnávanie prípadných zmien výstupného signálu v dôsledku zmeny teploty.
                  Predkladaný prístroj je určený na to, aby rôznym prístrojom, ako sú veterné turbíny, motory alebo priemyselné stroje, dával pokyny týkajúce sa vhodnej prevádzkovej polohy.
               
               
                  9031 80 38 
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 k 90. kapitole a znením číselných znakov KN 9031 , 9031 80  a 9031 80 38 .
                  Keďže prístroj obsahuje snímače uhlovej rýchlosti a snímač teploty, ide o kombinovaný stroj, ktorý tvorí spolu jeden celok v zmysle poznámky 3 k 90. kapitole (poznámka 3 k XVI. triede). Keďže snímač teploty sa používa hlavne na poskytovanie informácií na vyrovnávanie výstupného signálu, hlavnú funkciu prístroja vykonávajú snímače uhlovej rýchlosti.
                  Keďže nástroj sa nepoužíva na navigáciu, zatriedenie do položky 9014  ako navigačné prístroje alebo ako ich časti, súčasti a príslušenstvo je vylúčené.
                  Aj keď tento prístroj sníma počet stupňov za sekundu, nie je podobný indikátorom rýchlosti položky 9029 , keďže zistené hodnoty nie sú uvedené na prístroji, ale sú prenášané vo forme elektrického signálu do iných prístrojov.
                  Výrobok sa preto má zatriediť pod číselný znak KN 9031 80 38  ako ostatné elektronické meracie alebo kontrolné nástroje, prístroje, zariadenia a stroje, v 90. kapitole inde nešpecifikované.